กล้าหรือเปล่า?โมนิก้าและทีมงาน
*ถ้าพูดถึงสถานการณ์ของตลาดหุ้นไทยในรอบสัปดาห์ที่ผ่านมา ก็ต้องยอมรับว่าเต็มไปด้วยความผันผวน บางวันดัชนีทะยานขึ้นแรง บางวันทิ้งดิ่งลงอย่างหนัก บางวันแกว่งตัวแคบๆ จนกลุ่มนักเล่นเริ่มเกิดอาการเซ็งๆ กันเป็นทิวแถว พร้อมกันนั้นก็มีคำแนะนำออกมาว่า ต้องจัดพอร์ตให้มีความยืดหยุ่นกว่าเดิม หุ้นในพอร์ตควรมีอยู่ด้วยกันหลายแบบ เพื่อทำให้นักลงทุนเกาะกระแสตลาดได้ตลอดเวลาไงล่ะค่ะ
5 มิ.ย. 2558

*ถ้าพูดถึงสถานการณ์ของตลาดหุ้นไทยในรอบสัปดาห์ที่ผ่านมา ก็ต้องยอมรับว่าเต็มไปด้วยความผันผวน บางวันดัชนีทะยานขึ้นแรง บางวันทิ้งดิ่งลงอย่างหนัก บางวันแกว่งตัวแคบๆ จนกลุ่มนักเล่นเริ่มเกิดอาการเซ็งๆ กันเป็นทิวแถว พร้อมกันนั้นก็มีคำแนะนำออกมาว่า ต้องจัดพอร์ตให้มีความยืดหยุ่นกว่าเดิม หุ้นในพอร์ตควรมีอยู่ด้วยกันหลายแบบ เพื่อทำให้นักลงทุนเกาะกระแสตลาดได้ตลอดเวลาไงล่ะค่ะ
*โดยหุ้นสไตล์ต่างๆ ที่กูรูตลาดหุ้นแนะนำให้ขาลุยทุกคนหันไปเก็บเข้าพอร์ตในเที่ยวนี้กลายเป็นหุ้น growth stocksเพราะเป็นหุ้นที่ให้ผลตอบแทนถึง 2 เด้งด้วยกัน ส่วนใครที่ไม่ชอบความเสี่ยงในการลงทุนมารบกวนจิตใจ ก็ควรเลือกซื้อหุ้นที่มีปันผลระหว่างกาลเป็นลำดับแรก หรือถ้ารู้สึกไม่แน่ใจกับสิ่งที่จะเกิดขึ้นในภายภาคหน้า ตรงนี้ยังไม่ใช่จุดลงทุนของพวกใจเสาะนะจะบอกให้
*เนื่องจากอาการกวัดแกว่งของดัชนีที่เกิดขึ้นเที่ยวนี้ทำให้รู้ว่า นักลงทุนสถาบันยังทำตัวเป็นนักเก็งกำไรสั้นๆ ช่วงหลังถึงเห็นนักลงทุนกลุ่มนี้เทขายหุ้นออกมาเป็นระลอก วานนี้ถึงเห็นดัชนีดิ่งลงไปทำจุดต่ำสุดที่ 1,476.16 จุด ก่อนจะเด้งกลับขึ้นไปปิดที่ระดับ 1,490.90จุด บวกไป 8.83 จุด ด้วยมูลค่าการซื้อขาย 3.60 หมื่นล้านบาท “โมนิก้า” ถือเป็นจังหวะของนักเล่นที่มีความไวและความกล้าอยู่ในตัวเจ้าค่ะ
*เม้าท์ถึงเรื่องที่รวดเร็วทันใจขึ้นมาทีไร “โมนิก้า” ถึงกับต้องหันมามองหุ้น FERเป็นลำดับแรกก่อนใครเพื่อน หลังมีข่าวกระเส็นกระสายออกมาว่า กำลังซุ่มทำดีลใหญ่! แถมเรื่องนี้เกี่ยวข้องกับธุรกิจพลังงานไฟฟ้าชีวมวลเสียด้วย เดี๊ยนถึงต้องรีบคาบข่าวมาเม้าท์ เพราะกลัวจะตกขบวนรถด่วนเที่ยวสำคัญ แถมราคาหุ้นลงมาค่อนข้างเยอะ วานนี้ถึงเห็นทุกคนกระโจนเข้าใส่กันอุตลุด จนหุ้นวิ่งขึ้นมาปิดที่ 1.69 บาท บวกไป 0.12 บาท หรือขึ้นไป 7% ด้วยมูลค่าการซื้อขาย 185 ล้านบาท มันเป็นอะไรที่น่าตามไปดูนะจ๊ะ
*เหมือนกับในรายของ MK ก่อนหน้านี้มีกระแสข่าวเม้าท์ออกมาเป็นระยะ แต่สุดท้ายไม่มีอะไรในกอไผ่ นอกจากหน่อไม้สด “โมนิก้า” ถึงอยากให้แฟนคลับขาลุยติดตามเหตุการณ์ตอนต่อไปกันเอาเอง เพราะหุ้นเคยเดินมาทรงนี้มาพักใหญ่ๆ จึงไม่แน่ใจว่าครั้งนี้จะเหมือนกับครั้งที่แล้วหรือเปล่า? และชวนให้คิดอีกว่าหุ้นจะไปถึงระดับ 6.50 บาทแล้วลงทันทีหรือเปล่า? ล่าสุดหุ้นวิ่งขึ้นมาปิดที่ 6 บาท บวกไป 0.70 บาท หรือขึ้นไป 13% ด้วยมูลค่าการซื้อขาย 350 ล้านบาท มันเป็นหน้าที่ของผู้เล่นที่ต้องคิดต่อเจ้าค่ะ
*เช่นเดียวกับในรายของ BRRหากติดตามความเคลื่อนไหวของหุ้นตัวนี้อย่างใกล้ชิดจะเห็นว่าหุ้นปรับตัวขึ้นอย่างช้าๆ ในช่วง 2 เดือนที่ผ่านมา แถมระหว่างทางยังมีการพักตัวให้เห็นเป็นระยะ จึงไม่น่าแปลกใจเห็นหุ้นกระชากขึ้นพรวดเดียวมาปิดที่ 13.20บาท บวกไป 1.10 บาท หรือขึ้นไป 9% ด้วยวอลุ่มที่หนาแน่น “โมนิก้า” บอกได้แค่ว่าหากผ่านแนวต้าน 13.60 บาทขึ้นไปได้ คงได้เห็น new highครั้งแล้วครั้งเล่า..เชื่อไหมตัวเอง!
*หุ้นอีกหนึ่งตัวที่น่าจับตามากสุดในเที่ยวนี้คือ TPIPLจู่ๆ มีแรงซื้อเข้ามาอย่างถล่มทลายจนหุ้นพุ่งขึ้นมาปิดที่ 2.76บาท บวกไป 0.16บาท หรือขึ้นไป 6% ด้วยมูลค่าการซื้อขายกว่า 800 ล้านบาท แถมเป็นการขึ้นหลังจากสร้างฐาน 2.60 บาทมาเดือนกว่าๆ “โมนิก้า” ถึงมองว่า หุ้นตัวนี้เป็นอะไรที่เวิร์คมากๆ สำหรับนักเล่นรอบ เพราะหุ้นมีโอกาสไปต่อค่อนข้างสูงนะซี
*อะ..อะ..อะ..อย่าลืมเหลือบดู JASหุ้นสุดเลิฟอีกหนึ่งตัวที่เดี๊ยนมักป้องปากเม้าท์เป็นประจำ เหตุผลของการพูดถึงในแต่ละเที่ยวไม่มีอะไรมาก แค่เห็นวอลุ่มซัพพอร์ต ทิศทางของหุ้นไต่ระดับขึ้นอย่างช้าๆ สถานการณ์หลายอย่างดีขึ้นเป็นลำดับ บวกกับวานนี้หุ้นวิ่งขึ้นมาปิดที่ 6 บาท บวกไป 0.25บาท หรือขึ้นไป 4.40% มันทำให้ “โมนิก้า” มองเป้าหมาย 7 บาทไม่ใช่เรื่องไกลเกินเอื้อมเลยนะคะ
*เหมือนกับในรายของ FSMART  กระชากขึ้นมาปิดที่ 12 บาท บวกไป 0.90บาท หรือขึ้นไป 8% ด้วยมูลค่าการซื้อขาย 145 ล้านบาท “โมนิก้า” ถือเป็นอีกหนึ่งจุดเปลี่ยนที่นักเล่นต้องหันมามองด่วนจี๋ เพราะการขึ้นเที่ยวนี้มีสิทธิ์ทะลุจุดสูงสุดเดิมที่ระดับ 13.30 บาทค่อนข้างสูง แถมพรายกระซิบเม้าท์ข้างหูให้ฟังทุกวันว่ากำไรไตรมาส 2 ดีอย่างนั้น กำไรไตรมาส 3 ดีอย่างนี้ เดี๊ยนเลยเชื่อว่าหุ้นตัวนี้ดีจริงๆ เจ้าค่ะ
*ส่วนหุ้นที่มีพื้นฐานดีแต่ราคาไม่ค่อยตอบสนอง “โมนิก้า” ขอพุ่งเป้าไปที่ TVTหลายคนรู้ดีว่า ผลการดำเนินงานปี 58 ยอดเยี่ยมแน่นอน แต่กลับโยนหุ้นทิ้งอย่างไม่ลืมหูลืมตา ล่าสุดดูเหมือนอาการตื่นตูมจะหายเป็นปลิดทิ้ง พวกนกรู้บางส่วนถึงย้อนเข้ามาเก็บหุ้นตลอดภาคบ่าย วานนี้ถึงเห็นหุ้นวิ่งขึ้นมาปิดที่ 1.85บาท บวกไป 0.09บาท หรือขึ้นไป 5%  ถือเป็นจังหวะดีดตัวกลับที่น่าสนใจมากๆ และมีโอกาสขึ้นไปยืนเหนือราคา IPO ที่ระดับ 2 บาทค่อนข้างสูงนะจ๊ะ
*ป.ล.วันนี้จะมีเหตุการณ์สำคัญเกิดขึ้นหลายอย่าง ไม่ว่าจะเป็นการเลื่อนรายการคืนความสุข เพื่อเปิดทางให้กับพิธีเปิดซีเกมส์ ขณะเดียวกันช่วงเช้าวันนี้ “รพี สุจริตกุล”  เลขาธิการ ก.ล.ต. จะแถลงนโยบายอย่างเป็นทางการ พร้อมกับตอบคำถามสื่อมวลชนในทุกเรื่อง ล้วนเป็นสถานการณ์ที่ทำให้ “โมนิก้า” ต้องเฝ้าติดตามตลอดทั้งวัน เพราะเรื่องที่กล่าวมาทั้งหมดเกี่ยวข้องกับชีวิตประจำวันของเดี๊ยนเจ้าค่ะ